Yesu ni àbhà kàlengbò' lo', le wó waa' kɔ̀ɔ̀yí kpúnglé tia Zelazeni-mɛ̀ɛ̀bò pé sɛ́ɛ́ gi le. *
Yesu' bo' gó-le woá góló gi yí tà, le é to' le yínaa yóo-mɛ̀ɛ̀ do ke' go' gee bii-lià, le é nu' dɔi Yesu gɔ̀n zaá le.
Mɛ̂ɛ láà e nuu yiià bhaamɛ̀ɛ̀ bubò finibhà bhi, le mɛngge àa nuu mɔɔà à yeleá yɔ̀ɔ́bhɛɛ lefienɛ́á koo le.
Atoosiwo pɛɛ́ɛ́' woo mɔ́ à gɛɛn bhà fɔ́ɔ́lé, ninà yɔ̀ɔ́bhɛɛbòa à kɔɔ bhà, kɛ́ le ya woo yɔ̀ɔ́bhɛɛ ni pɛɛ́ɛ́bò láà à tó káán le.
Pɔɔn- à kɛɛ ke à kóló-bhàà àa nuu mɛngge gi koo, àle lɛ́ɛ.
E nuu yáán gi ni gbɛi gi tó bhà gee bii-lèèbò ni tɔɔnbò bhà, ke e gbáláii, ke e e lekini pééii gwɛɛbòa ziàn.
É Yesu ye' lee dɔ́ɔ́n gi, le é lo' dɔi à gɔ̀n zaá bàlàa le.
É waa' à lià, le é zinna' e kpóng gi à zué,
le é gbala' kpókpóá ye:
Yesu, ile-mii' í Aatana Kpáalàkpàà' é lɔngwɛ́ɛ́ gi tɛ́nglà láà à gbeá, ibhà mɛɛ n bhà le?
An bhài' woii i zì, ke í à kɛ̂ɛ Aatana nɛ̀, ke yoo wún kpɔ́ n tà le.
É à peii kwɛi láà, ke Yesu' woo à pe à nɛ̀ fɔ́ɔ́lé ye:
Yínaa yóo, bhè gó mɛ̂ɛ láà à wɛì.
Yínaa yóo láà é bo' à peá kwɛi, le Yesu' à bhàgilawo' ye:
Wò i lèè lɔ?
Le é à yoobɔ' à gɔ̀n ye:
Wo n lee gwiligbá, atoosiwo kó bɛ́ɛ́á.
Le yínaa yóobò láà wó sɔɔ' bhàiwoà à zì wo sɔbhɛɛ bhà wo:
Bhè dɔ gbáágbààa ke yoo ko kɛɛ sɛ́ɛ́ gi zé.
Ale' kɛɛii kwɛi láà, ke bíai kpulu kpáa ké bhɔii tɔɔn bhà àng maabhà bhi.
Yínaa yóobò láà wó bhàiwò- Yesu zì àle gi wo:
Bhè dɔ gbáágbààa, ke í ko bɔ bíai kpulu gi tiilɛ́' wo, ke kó waa àng gi le.
Wó à pe' kwɛi, le Yesu' wɩɩ' à bhà, le wó go' mɛ̂ɛ láà à wɛì, le wó gbuduo', le wó waa' bíaibò láà àng gi le.
É kɛɛ' kwɛi, le bíai kpulu' è mɔɔà wáá piilɛ bhà láà, àng tó páipái' gbùlù kaan', le wó yɔɔ' bàlàa gènggèlè bhà, le wó yʋʋla' kɔ̀ɔ̀yí bhà, le yí' àng tó zɛ' le.
Bíai wunlé-mɛ̀ɛ̀bò' àle-lèè ye', àng tó' daa' wo' kai, le wó lo' à gɛingóá péele ni bʋʋɛ̀ɛɛ tà-lèèbò bhà dɔ́ɔ̀nle le.
À kɛ̀ɛ̀ kwɛiyè láà à gi, bhaamɛ̀ɛ̀ kpe ké lo' à-lèè gaai.
Wó waa' Yesu lià, yínaa yóo gwiligbá' go' mɛ̂ɛ' à wɛì láà, wo à ye', ke e yaláyèa, ke bhái ké à bhà, ke à yángi' pɔnɔ, le súó' daa' àng leng gi le.
Lábhili' daa' yínaa yóo-mɛ̀ɛ̀ ni bíaibòa mɛ̂ɛbò' àng yàànlé láà, wo à tó gɛingo' mɛ̂ɛ' wó nu' láà àng nɛ̀.
Lùu gi-mɛ̀ɛ̀bò láà wó à ma' kwɛi, wó sɔɔ' wo' bhàiwoà Yesu zì wo:
Bhè dɔ gbáágbààa ke í gó koà sɛ́ɛ́ é à gi.
É nuu daaà góló gi téei ke è ló, le yínaa yóobò' go' mɛ̂ɛ' à wɛì láà, é bhàiwo' à zì ye:
Án lóà i wɛì.
Kɛ́ le Yesu òo wɩ́ɩ́ à bhà, le é wɩɩ' à nɛ̀ ye:
Bhè ló kaá kwíle i nɛnù lià, ke Gwilinɛ Kpáa' wúnsɛ̀' kɛɛ' i nɛ̀ i wɛ̀i bhà láà, ke í à tó gɛingó àng nɛ̀.
É lo', le é gbaan' Yesu' wúnsɛ̀' kɛɛ' à nɛ̀ láà à tó gɛingóà Dekapoli lùu gi bhi, le à-mài' nuu mɛnómɛ̀nó nià le.